7.2.2023 г.
BG
Официален вестник на Европейския съюз
C 47/97 Сряда, 6 юли 2022 r.
52. настоятелно призовава органите на властта да приемат нова стратегия и план за действие в сектора на правосъдието, както и да приемат изменението на закона за Висшия съдебен и прокурорски съвет и новия закон за съда на Босна и Херцеговина, в съответствие с европейските стандарти; 53. призовава Босна и Херцеговина да гарантира изпълнението и прилагането на всички съдебни решения, като припомня, че принципите на правовата държава са неразделна част от напредъка на страната в процеса на евроатлантическа интеграция; посочва особено ниския процент на изпълнение на съдебните решения по дела в областта на околната среда; призовава за по-бързо разглеждане на делата от съдилищата, компетентни по административни спорове срещу незаконни действия на публични органи; 54. припомня необходимостта от актуализиране на законите и хармонизиране с ЕС във връзка с борбата срещу изпирането на пари и финансирането на тероризма и от създаване на служба за възстановяване на активи; 55. настоятелно призовава Босна и Херцеговина да подсили и по подходящ начин да организира и финансира структури за борба с корупцията, които да включват борбата с конфликтите на интереси и лобизма; припомня необходимостта от безпрепятствени разследвания на незаконното обогатяване на държавни служители; подчертава значението на изпълнението на препоръките на Групата държави срещу корупцията, за да се създадат условия за разкриване и отчетност; припомня необходимостта от актуализиране и привеждане в съответствие с правото на ЕС на законите относно защитата на лицата, подаващи сигнали за нередности; 56. отново подчертава необходимостта от разследване на връзките на политиците и администрацията с организираната престъпност; призовава за административна реформа с цел изкореняване на корупцията и за усъвършенствани механизми за мониторинг на корупцията, както и за ефективно наказателно преследване по знакови дела за корупция; 57. подчертава опасностите, които поражда слабото сътрудничество на правоприлагащите органи на Босна и Херцеговина, и липсата на ефективно сътрудничество от тяхна страна с Европол, Евроюст и Европейската прокуратура; приветства двустранните усилия, подкрепяни от Европол и Евроюст, с цел разбиването на мрежите за трафик на хора; 58. призовава за по-нататъшно задълбочаване на това сътрудничество, включително с цел пълното прилагане на Съвместния план за действие ЕС — Западни Балкани по въпросите на борбата с тероризма; насърчава създаването на координационно звено по въпросите на огнестрелните оръжия;
Основни права 59. изразява съжаление във връзка с все така неефективната защита на свободата на медиите и плурализма; настоява за премахване на политическото вмешателство и за защита на безопасността и благосъстоянието, включително трудовите права, на журналистите с оглед на тяхната защита от сплашване, както и от стратегически съдебни производства, насочени срещу участието на обществеността, чрез систематично и ефективно наказателно преследване, включително незабавни и ефективни стъпки за разследване след заплахи и нападения срещу тях; призовава органите да предоставят специално равнище на защита за журналистите в наказателните кодекси; изразява съжаление относно увеличеното насилие, основано на пола, срещу жени журналистки, включително заплахите и дискриминацията на работното място; 60. призовава за ефективни мерки за гарантиране на финансовата устойчивост и политическата независимост на обществените радио- и телевизионни оператори, и по-специално на националния обществен радио- и телевизионен оператор на Босна и Херцеговина (BHRT); настоятелно призовава органите на властта да предприемат действия за намиране на устойчиво решение на проблемите с финансирането на BHRT и за предотвратяване на неговото закриване, както и за приемане на законодателство относно прозрачността на собствеността върху медиите; отбелязва със загриженост липсата на плурализъм в медиите и трудностите, които срещат новите участници при получаването на лицензи и други елементи, необходими за осъществяването на дейност на пазара в областта на далекосъобщенията; изразява загриженост във връзка с липсата на разнообразие от традиционни медийни канали, включително наличието на съдържание на всички официални езици; 61. изразява съжаление относно заплахите от страна на органите на властта срещу гражданското общество; осъжда продължаващите ограничения на свободата на изразяване на мнение и на свободата на събранията в Босна и Херцеговина, както и нарастващите ограничения на тези права в Република Сръбска; осъжда в този контекст решението на местните органи в Приедор да забранят обявеното мирно шествие по случай Деня на бялата лента, който е ден на възпоменание на цивилните жертви от войната от 1992 — 1995 г.; призовава за приемането на рамка за прозрачно финансиране на организациите на гражданското общество;